1. melléklet az 123-522/2023. számú előterjesztéshez
Budapest Főváros XIV. Kerület Zugló Önkormányzata Képviselő-testületének
 .../2023. (…...) önkormányzati rendelete
a zajvédelem helyi szabályozásáról szóló 52/2008. (XII. 19.) önkormányzati rendelet és a közösségi együttélés alapvető szabályairól és azok megsértésének a jogkövetkezményeiről szóló 15/2018. (VI. 18.) önkormányzati rendelet módosításáról
Budapest Főváros XIV. Kerület Zugló Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 8. § (2) bekezdésében és a környezet védelmének általános szabályairól szóló 1995. évi LIII. törvény 46. § (1) bekezdés c) pontjában meghatározott feladatkörében eljárva, a következőket rendeli el:
1. A zajvédelem helyi szabályozásáról szóló 52/2008. (XII. 19.) önkormányzati rendelet módosítása
1. §
A zajvédelem helyi szabályozásáról szóló 52/2008. (XII. 19.) önkormányzati rendelet bevezető része helyébe a következő rendelkezés lép:
„Budapest Főváros XIV. kerület Zugló Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az 1995. évi LIII. törvény 46. § (1) bekezdés c) pontjában meghatározott feladatkörében eljárva, a zajvédelem helyi szabályozásáról az alábbi rendeletet alkotja:”
2. §
A zajvédelem helyi szabályozásáról szóló 52/2008. (XII. 19.) önkormányzati rendelet 1. § helyébe a következő rendelkezés lép:
„1. §
A rendelet célja a környezeti zaj és rezgés elleni védelem egyes szabályairól szóló 284/2009. (X. 29.) Korm. rendelet hatálya alá nem tartozó
a)
közterületi rendezvényeken műsor - és zeneszolgáltatásra, azok hangosítására szolgáló berendezések használatára,
b)
épületekben végzett környezeti zajt előidéző építési és felújítási munkák végzésére, építési beruházásokra,
c)
a kerület zöldfelületeinek építésével, fenntartásával kapcsolatos zajos tevékenységekre,
d)
az épületek rendeltetésszerű használatát biztosító különböző technikai berendezésekre
vonatkozó helyi zajvédelmi szabályok előírása.”
3. §
A zajvédelem helyi szabályozásáról szóló 52/2008. (XII. 19.) önkormányzati rendelet 2. § helyébe a következő rendelkezés lép:
„2. § E rendelet hatálya kiterjed minden természetes és jogi személyre, jogi személyiséggel nem rendelkező szervezetre, aki állandó vagy ideiglenes jelleggel a kerület közigazgatási területén tartott közterületi rendezvények, vagy épületen belüli zajos építési, felújítási munkák, építési telken megvalósítandó építési beruházás, a kerület zöldfelületeinek fenntartása, építése, valamint az épületek rendeltetésszerű használatát biztosító különböző technikai berendezések üzemeltetése során olyan tevékenységet folytat, amely környezeti zajt okoz, vagy okozhat.
A rendelet hatálya nem terjed ki
a) vallási tevékenység végzésére,
b) a gyülekezési jogról szóló törvény hatálya alá tartozó, valamint a választási eljárásról szóló törvény hatálya alá tartozó gyűlések hangosítására vonatkozó tevékenységre.”
4. §
A zajvédelem helyi szabályozásáról szóló 52/2008. (XII. 19.) önkormányzati rendelet 8. § helyébe a következő rendelkezés lép:
„8. §
(1) Meglévő épületekben – ideértve a házirenddel rendelkező társasházakat is – környezeti zajt okozó építési tevékenység vagy ehhez kapcsolódó szállítási és rakodási tevékenység, valamint zajos felújítási munkák hétköznap legfeljebb 8 óra és 19 óra közötti időtartamban, szombaton és jogszabály által pihenőnapnak minősített napokon legfeljebb 9 óra és 18 óra közötti időtartamban végezhetők.
(2) Meglévő épületekben környezeti zajt okozó építési tevékenység vagy ehhez kapcsolódó szállítási és rakodási tevékenység, valamint zajos felújítási munkák, az (1) bekezdésben meghatározott időintervallumon túl, valamint vasárnap és ünnepnap – az élet és balesetveszély, valamint a vagyonbiztonságot veszélyeztető helyzet elhárítása érdekében végzett tevékenység kivételével – nem végezhetők.
(3) Építési telken megvalósítandó új építési beruházás esetén, éjjel 22 óra és reggel 6 óra közötti időtartamban végzett építési tevékenység, a környezeti zaj- és rezgésterhelési határértékek megállapításáról szóló jogszabályban foglaltak teljesülése mellett végezhető, azzal, hogy a kivitelező részére zajterhelési határérték alóli felmentés ezen időszak vonatkozásában – az élet és balesetveszély, valamint a vagyonbiztonságot veszélyeztető helyzet elhárítása, továbbá a kiemelt közérdeken alapuló cél megvalósulása érdekében végzett tevékenység kivételével – nem adható.
(4) A tervezett építési tevékenység végzéséhez szükséges kivitelezési technológiát úgy kell megválasztani, és az anyagszállítást és rakodást úgy kell megszervezni, hogy az (1)-(3) bekezdésben előírtak teljesüljenek.”
5. §
A zajvédelem helyi szabályozásáról szóló 52/2008. (XII. 19.) önkormányzati rendelet 9. § helyébe a következő rendelkezés lép:
„9. §
(1) A kerület zöldfelületeinek építésével, fenntartásával kapcsolatos zajos tevékenység (motoros fűnyírás, fakivágás, egyéb tevékenység) hétköznap legfeljebb 8 óra és 19 óra közötti időtartamban, szombaton és jogszabály által pihenőnapnak minősített napokon legfeljebb 9 óra és 18 óra közötti időtartamban végezhető.
(2) Az (1) bekezdésben meghatározott időintervallumon túl, valamint vasárnap és ünnepnap – az élet és balesetveszély, valamint a vagyonbiztonságot veszélyeztető helyzet elhárítása érdekében végzett tevékenység kivételével – a kerület zöldfelületeinek építésével, fenntartásával kapcsolatos zajos tevékenység nem végezhető.”
6. §
A zajvédelem helyi szabályozásáról szóló 52/2008. (XII. 19.) önkormányzati rendelet a következő 10. §-sal egészül ki:
„10. §
Az épületek rendeltetésszerű használatát biztosító különböző technikai berendezésekre (különösen felvonókra, kazánokra, szivattyúkra, szellőző- és klímaberendezésekre –, ide nem értve a magánszemélyek háztartási igényeit kielégítő klímaberendezéseket –, vízellátási, csatornázási, fűtési, világítási berendezésekre) a külön jogszabályban az üzemi zajforrásokra előírt külső környezeti, és épületen belüli zajterhelési határértékeket kell alkalmazni.”
7. §
Hatályát veszti a zajvédelem helyi szabályozásáról szóló 52/2008. (XII. 19.) önkormányzati rendelet 1-11. § címe.
2. A közösségi együttélés alapvető szabályairól és azok megsértésének a jogkövetkezményeiről szóló 15/2018. (VI. 18.) önkormányzati rendelet módosítása
8. §
A közösségi együttélés alapvető szabályairól és azok megsértésének a jogkövetkezményeiről szóló 15/2018. (VI. 18.) önkormányzati rendelet 8. § b) pont helyébe a következő rendelkezés lép:
(Aki)
„b)
a tulajdonában vagy bármely más módon használatában lévő lakóingatlanban, nem lakás célú helyiségben vagy társasház közös használatú helyiségében és területén, a külön jogszabály által hulladéknak minősülő dolgot nem a saját gyűjtőedényében vagy az e célra biztosított hulladéktárolóban helyezi el, tárol és annak elszállításáról – a külön jogszabályban meghatározottak szerint – nem gondoskodik”
(az megsérti a közösségi együttélés alapvető szabályait.)
9. §
A közösségi együttélés alapvető szabályairól és azok megsértésének a jogkövetkezményeiről szóló 15/2018. (VI. 18.) önkormányzati rendelet 9. § helyébe a következő rendelkezés lép:
„9. §
Aki a zajvédelem helyi szabályozásáról szóló önkormányzati rendelet szabályait megszegi, az megsérti a közösségi együttélés alapvető szabályait.”
10. §
A közösségi együttélés alapvető szabályairól és azok megsértésének a jogkövetkezményeiről szóló 15/2018. (VI. 18.) önkormányzati rendelet
a)
2. § (2) bekezdésében „a közigazgatási szabályszegések szankcióinak átmeneti szabályairól, valamint a közigazgatási eljárásjog reformjával összefüggésben egyes törvények módosításáról és egyes jogszabályok hatályon kívül helyezéséről szóló 2017. évi CLXXIX. törvény” szövegrész helyébe, „a közigazgatási szabályszegések szankcióiról szóló 2017. évi CXXV. törvény” szöveg,
b)
7. alcímében a „Többlakásos lakóépületek közösségi együttélési szabályaival összefüggő közösségellenes cselekmények” szövegrész helyébe, a „Lakóingatlanok, nem lakás célú helyiségek és közös használatú területek közösségi együttélési szabályaival összefüggő közösségellenes cselekmények” szöveg,
c)
8. § a) pontjában a „lakásban, és a közös használatú helyiségben és területen” szövegrész helyébe, a „lakóingatlanban vagy társasház közös használatú helyiségében és területén” szöveg,
d)
8. § a) pont ac) alpontjában a „nyílászárón keresztül folyadékot önt ki, hulladékot, dohánycsikket vagy egyéb tárgyat kidob” szövegrész helyébe, a „nyílászárón keresztül folyadékot önt ki, hulladékot, dohánycsikket vagy egyéb tárgyat kidob, vagy”szöveg lép.
11. §
Hatályát veszti a közösségi együttélés alapvető szabályairól és azok megsértésének a jogkövetkezményeiről szóló 15/2018. (VI. 18.) önkormányzati rendelet 8. § c)-e) pontja.
3. Záró rendelkezések
12. §
Ez a rendelet a kihirdetését követő napon lép hatályba.

13. §
Jelen rendelet rendelkezéseit a folyamatban lévő ügyekre is alkalmazni kell.

Záradék: A rendelet 2023. …….. napján az Önkormányzat hirdetőtábláján kihirdetésre került.

Budapest, 2023. …….
                                                                                                           dr. Tiba Zsolt 

